**NACIONALINĖ ŠVIETIMO AGENTŪRA**

VILNIAUS MEDEINOS PRADINĖS MOKYKLOS VEIKLOS

TEMINIO IŠORINIO VERTINIMO ATASKAITA

2021-11-11 Nr. A-13

Vilnius

**ĮVADAS**

**Vizito laikas** – 2021 m. spalio 18–20 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertintojai vizito metu Vilniaus Medeinos pradinėje mokykloje stebėjo formaliojo ugdymo veiklas. Stebėtos visų pedagogų pamokos, išskyrus spec. pedagogo / logopedo, kuris vertinimo metu sirgo, veiklą. Vertintojai dalyvavo pokalbiuose su savivaldos institucijomis: mokyklos taryba, mokytojų taryba, metodine grupe, kalbėjosi su vaiko gerovės komisijos (toliau – VGK), mokyklos veiklos įsivertinimo grupės (toliau – MVKĮ) nariais, mokyklos vadovais.

Vertinimo metu vadovautasi Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais ir šiai temai nustatytais klausimais.

Analizuoti Nacionalinės švietimo agentūros ir mokyklos pateikti duomenys: statistinė tėvų ir pedagogų nuomonės apie įtraukiojo ugdymo įgyvendinimą ataskaita, nacionalinio 4 klasių mokinių pasiekimų statistika, Švietimo valdymo informacinės sistemos (toliau – ŠVIS) ir MVKĮ ir jos tobulinimo informacija; pirminė informacija prieš mokyklos veiklos išorinį vertinimą, veiklos planavimo, organizavimo ir įgyvendinimo dokumentai. Remiantis minėtais duomenimis, buvo išskirti ir mokyklai pristatyti stiprieji ir tobulintini mokyklos veiklos aspektai, turintys įtakos įtraukiojo ugdymo įgyvendinimo kryptingumui mokykloje.

**I. MOKYKLOS KONTEKSTAS**

Vilniaus Medeinos pradinė mokykla (toliau – mokykla) įsteigta 1993 m. Ji įsikūrusi buvusio lopšelio-darželio patalpose. Pagrindinė mokyklos paskirtis – pradinės mokyklos tipo pradinė mokykla, kita paskirtis – pradinės mokyklos tipo specialioji mokykla, intelekto sutrikimų turintiems mokiniams. Nuo pat pirmųjų mokslo metų mokykla vykdo pradinio ugdymo ir pradinio specialiojo ugdymo programas.

2021 m. rugsėjo 13–29 d. mokykloje Lietuvos Respublikos švietimo, mokslo ir sporto ministerija ir Nacionalinė švietimo agentūra atliko tėvų ir pedagogų nuomonės apie įtraukiojo ugdymo įgyvendinimą mokykloje tyrimą (toliau – NŠA apklausa). Duomenys rinkti virtualiu būdu, apklausiant 2–4 klasių mokinių tėvus (globėjus, rūpintojus), pedagogus, išskyrus direktorių. Atsakomybė už klausimynų pateikimą respodentams ir imties reprezentatyvumą deleguota mokyklos vadovui. Mokyklos (pedagogų, tėvų) imties charakteristika patikima. Apklausoje nedalyvavo tėvai (globėjai, rūpintojai), kurių vaikams nustatyti specialieji ugdymosi poreikiai (toliau – SUP).

Vertinimo metu fiksuoti mokyklos pažangos aspektai įtraukties sampratos link – kuriant mokyklą, tinkančią skirtingų gebėjimų, poreikių ir interesų turintiems mokiniams: dalijimasis įtraukiojo ugdymo vertybėmis ir filosofija; atvirumas mokinių įvairovei; mokinių priėmimas, pagarbus bendravimas, praktinis mokymo būdų, tinkamų mokinių įvairovei, taikymas ir kt.

ŠVIS duomenimis, 2021–2022 m. m. mokykloje yra keturiolika klasių komplektų, mokosi 298 mokiniai, iš jų 7 mokiniai mokosi pagal pritaikytą programą ir 1 mokinys – pagal individualizuotą programą bendrojo ugdymo klasėje, 12 – specialiosiose klasėse, skirtose intelekto sutrikimų turintiems mokiniams. Didžiausias mokinių skaičius 1-ose klasėse: 1a – 29, 1b – 29, 1c – 26.

|  |  |  |  |
| --- | --- | --- | --- |
| Mokslo metai(vizito metu) | Komplektų skaičius | Mokinių skaičius | Mokinių, turinčių specialiųjų ugdymosi poreikių, skaičius |
| 2020–2021 | 12+2\* | 303 | 17 | 40\*\* |
| 2021–2022 | 12+2\* | 298 | 20  | 65\*\* |

\*specialiosios ugdymo klasės

\*\*kalbos ir komunikacijos sutrikimai

Iš lentelės duomenų matyti, kad mokykloje mokinių skaičius kinta nežymiai, didėja skaičius mokinių, turinčių specialiųjų ugdymosi poreikių. Specialiųjų klasių mokiniai miesto ribose yra vežiojami į mokyklą ir iš jos. Vežiojimą organizuoja ir finansuoja Vilniaus miesto savivaldybė.

Mokinių priėmimas į mokyklą vyksta vadovaujantis Priėmimo į Vilniaus miesto savivaldybės bendrojo ugdymo mokyklas tvarkos aprašu ir mokyklai priskirtomis teritorijomis (miesto savivaldybės mokyklų pradinių klasių ir specialiųjų mokyklų). Esant laisvų vietų, priimami mokiniai, negyvenantys mokyklos aptarnavimo teritorijoje. Į klases pirmumo teise vienodu skaičiumi skiriami socialinės pagalbos ar dėmesio reikalaujantys mokiniai ir / ar mokiniai iš ypatingų socialinių poreikių šeimų; mokiniai, turintys pažymas apie pedagoginės psichologinės tarnybos įvertintus specialiuosius ugdymosi poreikius; mokiniai, likę kartoti kurso ir proporcingai paskirstant juos į klases pagal skaičių, lytį, dorinio ugdymo pasirinkimą. NŠA apklausos duomenimis, teiginiui *„Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų“* pritarė 94,6 proc. tėvų. Šis teiginys išskirtas kaip stipriausias mokyklos aspektas įtraukiojo ugdymo požiūriu.

 Mokykloje dirba 25 pedagogai. Pedagogai, dirbantys pagal pradinio ugdymo programas, turi reikiamą išsilavinimą, išskyrus vieną pradinių klasių mokytoją, kurios išsilavinimas – ikimokyklinis ir priešmokyklinis ugdymas. Mokytoja šiuo metu studijuoja Vytauto Didžiojo universitete pagal 2014–2020 m. ES fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.4.2-ESFA-K-714 priemonę „Formaliojo ir neformaliojo mokymosi galimybių plėtra“. Mokykla 2020-05-28 yra sudariusi trišalę sutartį Nr. A72-299/20 „Dėl įsipareigojimo užtikrinti mokytojo darbo vietą ne mažiau kaip dvejus metus po projekto pabaigos. Užtikrinant kokybišką pagalbą mokiniui, sukomplektuota švietimo pagalbos specialistų komanda.

 Mokyklos duomenimis, daugumos šią mokyklą lankančių mokinių šeimų socialinė-ekonominė padėtis yra gera. NŠA apklausos duomenimis, tėvų, patiriančių socialinių-ekonominių sunkumų (kurių vaikai gauna nemokamą maitinimą), ir kitų tėvų nuomonės apie įtraukųjį ugdymą skyrėsi: teiginių (bendruomenės kūrimas; mokyklos atvirumas mokinių įvairovei; pozityvaus elgesio skatinimas; įtraukioji švietimo pagalba) vertinimas išskirtoje grupėje yra palankesnis įtraukiojo ugdymo nuostatoms. Vizito metu mokinių lankomumas geras (88 proc.).

Mokyklai per pastaruosius dvejus metus konsultacinę pagalbą teikė Tarpinstitucinio bendradarbiavimo koordinavimo skyrius dėl mobiliosios specialistų komandos šeimai, pedagoginė psichologinė tarnyba (toliau – PPT) organizavo mokymus mokytojų padėjėjams.

Mokyklos direktorius Virginijus Molis, turintis II vadybinę kategoriją, mokyklai vadovauja nuo jos įkūrimo. Jo vadybinis stažas šioje mokykloje – 28 metai. Direktoriaus pavaduotoja ugdymui Renata Bernotienė, turinti III vadybinę kategoriją, šioje mokykloje dirba aštuonerius metus. Direktoriaus 2021 metams suplanuotos metinės veiklos užduotys orientuotos į ugdymo proceso tobulinimą, pvz., „skirtingų gebėjimų ir poreikių turinčių mokinių ugdymas“, „švietimo pagalbos specialistų ir pedagogų bendradarbiavimo modelis skirtingų poreikių ir gebėjimų mokiniams“ ir kt. Pastebėta, kad dalies užduočių siektini rezultatai pamatuojami (pvz., „Mokytojai ugdymo procese sistemingai taikys 3–4 bendradarbiaujant metodus“; „Mokinių individualių poreikių atpažinimas gerės 60–70 proc.“), dalies – abstraktūs ir nepamatuojami (pvz., „tinkamas švietimo pagalbos mokiniams teikimas, sudarant vienodas galimybes kiekvienam mokiniui pasiekti savo gebėjimus atitinkančius ugdymosi rezultatus“, „gerės mokinių savo galių atpažinimas“). Pagirtina, kad vadovo metų veiklos užduotys dera su mokyklos veiklos planavimo dokumentais, vertinimo metu vertintojų stebėtos ugdymo procese ir dera su įtraukiojo ugdymo sampratos nuostatomis. Siekiant mokyklos pažangos ir kokybės vadovo veikloje kryptingai įgyvendinant įtraukųjį ugdymą, būtų prasminga nusimatyti tokius rezultatų vertinimo rodiklius, kuriais būtų galima pamatuoti ir apibrėžti kokybės augimą: aiškiai parodytų būklę, pažangą, padėtų įvertinti, kokiu lygmeniu pasiektas užduoties rezultatas, t. y. rodytų įdėtą indėlį (pasiekimą).

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOSE**

**STIPRIEJI MOKYKLOS VEIKLOS ASPEKTAI**

1. Mokyklos kūrimas visiems, formuojant įtraukią politiką, buriant mokyklos bendruomenę ir diegiant įtraukiojo ugdymo vertybines nuostatas: 1.1. – 3 lygis.
2. Įtraukios kultūros kūrimas: 2.2. – 3 lygis.
3. Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą: 2.1. – 3 lygis.
4. Pasiekimų vertinimas, esant mokinių įvairovei: 2.3. – 3 lygis.

**TOBULINTINI MOKYKLOS VEIKLOS ASPEKTAI**

1. Bendruomenės narių atsakingumas, siekiant kryptingo įtraukiojo ugdymo įgyvendinimo mokykloje: 1.1. – 2 lygis.
2. Visų mokinių motyvuojantis įtraukimas į mokymosi procesą: 2.2. – 2 lygis.

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Mokykla įsivertinimą vykdo vadovaudamasi Mokyklos, įgyvendinačios bendrojo ugdymo programas, veiklos kokybės įsivertinimo metodika (2016 m.). MVKĮ grupės narių kaita nedidelė, jos veiklą koordinuoja direktoriaus pavaduotojas ugdymui. Įsivertinimo procese dalyvauja dauguma pedagogų. Iš NŠA ir mokyklos pateiktos informacijos galima teigti, kad mokykloje įsivertinimas vyksta kasmet, laikomasi rekomenduojamų įsivertinimo proceso etapų, įsivertinimo duomenys skelbiami viešai. Platusis mokyklos veiklos įsivertinimas buvo atliktas 2019 m., ruošiantis rengti 2020–2024 m. strateginį planą. Vykdant pasirinktos mokyklos veiklos giluminį (srities ar rodiklio) vertinimą, duomenims rinkti ir jiems apdoroti naudojama internetinė sistema [www.iqesonline.lt](http://www.iqesonline.lt). Remiantis penkiomis žemiausiomis apklausų vertėmis, rengiamos rekomendacijos veiklai tobulinti, planuojant veiklas ar renkantis projektus, kuriuose prasminga dalyvauti. Pamokose grįžtamajam ryšiui gauti [www.iqesonline.lt](http://www.iqesonline.lt) galimybės kol kas nenaudojamos. Vizito metu vertinimo procese pastebėta keletas teigiamų pokyčių: savęs vertinimo procedūros integruotos į projektinę veiklą (ESF projektas „Gyvasis skaitymas“, „Erasmus+“ strateginių partnerysčių projektas DICO+, mokykliniai projektai „Būkime pažįstami“ ir kt.), ugdymo(si) procesą (įtraukusis bendradarbiavimas; pamokos studijos metodo praktinis taikymas; empatijos, tolerancijos ugdymas, organizuojant bendras specialiųjų ir bendrojo ugdymo klasių mokinių veiklas ir kt.). Siekiant nuolatinio vertybėmis pagrįsto ugdymo(si) proceso tobulinimo, MVKĮ grupei vertėtų rinktis įvairius duomenų šaltinius (pvz., dažniau taikyti stebėjimą, interviu, mokytojų ir vadovų įsivertinimo, vykdomų refleksijų duomenis ir kt.), kurie papildytų anketinės apklausos duomenis, pagrįstų realų srities / rodiklio kokybės siekį, sprendimai būtų priimami įrodymų pagrindu,bendruomenės nariai atsakingiau dalyvautų įgyvendinant išsikeltus mokyklos tikslus ir uždavinius. Bendruomenei vertėtų vykdyti veiklos kokybės pokyčių analizę, t. y. analizuoti įsivertinimo poveikį mokiniui, mokytojui ir mokyklos vadovams, siekiant gerinti mokinių pažangą ir pasiekimus.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 3 lygis  | Perspektyva ir bendruomenės susitarimai įgyvendinant įtraukųjį ugdymą tinkami.* Mokyklos vizija „Inovatyvi, tobulėjanti, saugi, bendradarbiaujanti mokykla“ ir filosofija „Pagarba vaikui ir vaikystei“ orientuota į šios bendruomenės ateities mokyklą, priimtina visiems mokyklos bendruomenės nariams.
* 2020–2024 m. strateginiame plane, atsižvelgiant į mokyklos paskirtį, viziją, filosofiją ir prioritetą, numatyti tikslai (gerinti ugdymo(si) kokybę asmenybės ūgčiai; tobulinti pagalbos mokiniui teikimą ir telkti mokyklos bendruomenę nuolatiniam mokymuisi ir sklaidai apie mokyklos pažangą), kurie pagrindžia Geros mokyklos koncepcijos perėjimo nuo švietimo visiems prie švietimo kiekvienam, suasmeninto ugdymo(si) ir mokymosi nuostatas.
* 2021–2022 m. m. veiklos plane yra numatytų priemonių mokinių įtraukčiai didinti: mokinių ugdymas heterogeninėse grupėse; mokymosi bendradarbiaujant metodo taikymas ugdymo procese; mokinių gebėjimų įsivertinimo analizavimas; bendrojo ugdymo klasių mokinių mentorystė specialiosiose klasėse ir kt.
* Pastebėta, kad:
* mokyklos veiklos planavimo, įgyvendinimo ir tobulinimo sprendimai / susitarimai priimami vadovaujantis įsivertinimo rezultatais, diskusijomis ir dalis mokytojų juos sėkmingai įgyvendina ugdymo procese (heterogeninės grupės; mokinių įsivertinimas; aktyvūs metodai; suasmenintas mokymas(is) ir kt.);
* planuojant veiklą bendradarbiaujama tik dviem lygmenimis (administracija ir pedagogai), nepakankamai išnaudojamos bendradarbiavimo su tėvais galimybės rengiant veiklos planų projektus;
* dermė tarp planų yra, tačiau yra priemonių, kurių planuojamas rezultatas nepamatuojamas, pvz., *„Mokytojai planuos projektinę veiklą atsižvelgdami į skirtingus mokinių poreikius“, „IT įrangos atnaujinimas ir tikslingas taikymas ugdymo procese didins pamokos efektyvumą“*.
* Mokyklos aplinka nėra pritaikyta mokiniams, turintiems negalią dėl judesio ir padėties (įvažiavimas, rampos, keltuvai, praplatintos durys ir kt.), regos (šviesos signalai), klausos (šviesos signalai) sutrikimų.
* Mokiniams, turintiems negalią dėl įvairiapusio raidos, emocijų, elgesio sutrikimų, yra įrengti sensorinis ir nusiraminimo kambariai.

Vidaus erdvės, bendruomenės pastangomis, tvarkomos naudojant mokyklos savininko, projektų lėšas, prašoma tėvų pagal galimybes prisidėti skiriant 1,2 proc., tačiau jų nepakanka. * Ugdymo aplinkos klasės saugios, erdvios (yra vietos poilsiui), funkcionalios, yra galimybė jas greitai pritaikyti skirtingoms veikloms. Remiantis pamokų stebėjimo protokolų duomenimis, ugdymo aplinkos:
* daugumoje (14 iš 23) pamokų tikslingai ir veiksmingai naudotos skirtingos paskirties, dalyko turinį atitinkančios priemonės (dalomoji medžiaga, skaitmeninės priemonės ir kt.), kurios padėjo mokiniams siekti ugdymo(si) tikslų, įvairiapusiškiau ir patraukliau mokytis, įsitraukti į veiklas;
* ugdymosi aplinkos geriausiai vertintos pamokose, kurios organizuotos vadovaujantis šiuolaikinės pedagoginės mokymosi paradigmos nuostatomis (vertinimo vidurkis – 3,8) ir kai bandyta dirbti šiuolaikiškai (vertinimo vidurkis – 3,25), prasčiau tradicinėse pamokose (vertinimo vidurkis – 2,3). Pastebėta, kad pedagogo kvalifikacinė kategorija nėra statistiškai reikšminga vertinant ugdymosi aplinką;
* dalyje (11 iš 23) pamokų vienviečiai suolai tikslingai naudojami darbui grupėse.
* Mokykla, dalyvaudama projektuose, įsigyja šiuolaikiškų mokymosi priemonių: gamtos ir technologinių mokslų priemonių (ES fondas), „Lego“ STEAM mokinių gebėjimams ugdyti (Neformaliojo švietimo rėmimo fondas), kurios naudojamos ugdymo proceso, visos dienos mokyklos grupių ir neformaliojo švietimo veiklose. Vertinimo metu šių priemonių naudojimas nestebėtas. Mokyklos teigimu, vykdoma tikslingo šių priemonių naudojimo ugdymo procese stebėsena ir įgytos patirtys aptariamos metodinės grupės posėdžiuose (praktinis priemonių panaudojimas ugdymo procese ir jų laikymo tvarka). Atsižvelgiant į stebėsenos rezultatus, parengta neformaliojo švietimo programa „Įdomieji eksperimentai: STEAM ugdymas“, kuri įgyvendinama specialiosiose klasėse. Mokyklos IQES apklausos duomenimis, teiginių *„Mokykloje pakankamai dėmesio skiriama mokinių gamtamokslinio raštingumo ugdymui“* įvertis – 3,2; *„Mokykla suteikia mano vaikui pakankamai gamtos mokslų žinių ir įgūdžių“* įvertis – 3,5.
 |
| 1.2. Lyderystė, 3 lygis | Lyderystė paveiki. * Mokykloje kuriama lyderystei palanki kultūra (dalijimasis įtraukiojo ugdymo vertybėmis ir filosofija; atvirumas mokinių įvairovei; mokinių priėmimas, pagarbus bendravimas ir kt.) ir kryptingai bendradarbiaujama įvairiais lygmenimis (vadovų, mokytojų, švietimo pagalbos specialistų, mokinių), įgyvendinant įtraukųjį ugdymą (nuostatų formavimas dėl įtraukiojo ugdymo; aprūpinimas specialiosiomis ir pagalbos priemonėmis, komandinio darbo įgūdžių tobulinimas).
* Formuojamos įvairios laikinos ir nuolatinės pedagogų darbo grupės renginiams, konferencijoms, projektams organizuoti, strateginiam, ugdymo, metiniam veiklos planams rengti, veiklos kokybei įsivertinti pačių mokytojų arba vadovų iniciatyva. Direktoriaus pavaduotojas ugdymui buria bendruomenės narius iniciatyvoms įgyvendinti, daug veiklos kreipiama į perspektyvą.
* Vadovai atsakingi, turintys tinkamų vadovavimo įgūdžių: gebėjimą inicijuoti, komunikuoti, organizuoti personalo darbą ir mokymą, deleguoti įpareigojimus. Santykiai bendruomenėje grindžiami savitarpio pasitikėjimu ir supratimu.
* Medeinukų klubo nariai (2–4 klasių mokiniai) aktyviai įsitraukia į projektines veiklas „Įdomus ir auginantis įtraukusis ugdymas“, „Medeinos skaitykla“ (rekomendavo skaityti knygas), skaitymo strategijų naudojimo ugdymo procese sklaidą (parengė skaitymo strategijų korteles, jas laminavo) ir kelia aktualius klausimus mokyklos bendruomenei dėl uniformų dėvėjimo, tinkamo elgesio taisyklių, patyčių, tolerancijos, mokytojų ir mokinių sveikatos stiprinimo ir kt. Jų iniciatyva mokyklos teritorijoje įkurtas Sveikatingumo takas, skirtas mokinių ir mokytojų sveikatingumui skatinti, parengti užduočių rinkiniai / patarimai, kaip sportuoti.
* Yra stiprių mokytojų, švietimo pagalbos specialistų lyderių, pripažįstamų bendruomenės, gebančių inovatyviai dirbti, atsakingai įgyvendinti priimtus susitarimus savo veiklose, skleisti gerąją patirtį (dalijimasis įtraukiojo ugdymo praktika) ne tik mokykloje, bet ir už jos ribų (*žr. 1.8 rodiklio „Nuolatinis profesinis tobulėjimas“ aprašymą*).
* Lyderių veikla telkia mokyklos bendruomenę pokyčiams ugdymo srityje: mokyklos visiems kūrimas, siekiant kryptingo įtraukiojo ugdymo įgyvendinimo; inovacijos („Erasmus+“ strateginių partnerysčių projektas DICO+ (Įtraukusis bendradarbiavimas ugdymo sistemoje); švietimo pagalbos specialistų ir pedagogų bendradarbiavimo organizuojant tikslines veiklas skirtingų poreikių turintiems mokiniams modelis; „Lego“ STEAM mokinių gebėjimams ugdyti (Neformaliojo švietimo rėmimo fondas), gamtos ir technologinių mokslų priemonės (ES fondas) ir kt. Lyderių asmeniniai bruožai (iniciatyvos, konstruktyvi veikla, gebėjimas bendradarbiauti ir kt.) sudaro sąlygas pasidalytajai lyderystei, lemia lyderystės plėtrą mokykloje ir skatina mokyklos tobulėjimo procesus.
 |
| 1.3. Mokyklos savivalda, 2 lygis | Mokyklos savivalda neišskirtinė. * Mokykloje veikia šios savivaldos grupės: mokyklos taryba, mokytojų taryba, mokytojų metodinė grupė, klasių mokinių tėvų savivalda.
* Pastebėta, kad savivalda daugiau formali, išskyrus mokytojų metodinę grupę. Mokytojų taryba atlieka daugiau pritariančią funkciją (mokinių kėlimas į aukštesnę klasę, padėkų skyrimas, dalyvavimas projektuose).
* Pokalbių metu mokyklos taryba minėjo, kad pritaria mokyklos vadovų pateiktiems pasiūlymams dėl suplanuotų veiklų, priemonių įgyvendinimo, lėšų panaudojimo ir kt. Jų teigimu, *„vadovai geriausiai žino, ko mokyklai reikia“.* Mokyklos vadovo teigimu, *„glaudesnis bendravimas ir bendradarbiavimas vyksta su klasių mokinių tėvų savivalda“.* Vertintojų pastebėjimas – klasių mokinių tėvų savivalda neturi didesnio poreikio spręsti problemų, kurios nesusijusios su jų vaikais.
 |
| 1.4. Veikimas kartu, 3 lygis | Veikimas kartu tinkamas. * Tobulinant pagalbos mokiniui teikimą, parengtas švietimo pagalbos specialistų ir pedagogų bendradarbiavimo organizuojant tikslines veiklas skirtingų poreikių turintiems mokiniams modelis. Iš pokalbių su VGK, metodine grupe paaiškėjo, kad modelis įgyvendinamas planuojant ir organizuojant bendrus pedagogų ir švietimo pagalbos specialistų susitikimus / konsultacijas / pasitarimus, kuriuose planuojami pagalbos mokiniui teikimo būdai, aptariamas kiekvieno specialisto vaidmuo organizuojant veiklas / pamokas, ugdomoji veikla periodiškai reflektuojama, atkreipiant dėmesį į mokiniui kylančius mokymosi ar elgesio sunkumus, susitelkiant į veiksmingą alternatyvių būdų ir metodų, padedančių mokiniui įveikti nesėkmes, paiešką.
* Modelis dar nėra tvarus, tačiau pokyčiai pastebimi: teikiama tikslingesnė pagalba SUP turintiems mokiniams pamokose, kryptingesnis bendradarbiavimas su švietimo pagalbos specialistais, padidėjo savitarpio pagalba tarp mokytojų, teikiamos specialistų rekomendacijos mokytojams. NŠA apklausos teiginiui *„Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“* pritaria 90,4 proc. tėvų.
* VGK narių teigimu, periodiškai reflektuojama, atkreipiant dėmesį į mokiniui kylančius mokymosi ar elgesio sunkumus, susitelkiant į veiksmingą alternatyvių būdų ir metodų, padedančių mokiniui įveikti nesėkmes, paiešką.
* Socialinio pedagogo ir psichologo parengtas sėkmingai ugdymo procese taikomas užduočių paketas specialiųjų klasių mokiniams socialiniams gebėjimams ugdyti.
* Mokykloje yra mokytojų, kurie dalijasi savo patirtimi, atradimais, sumanymais (pamokos stebėjimo metodo taikymas ugdymo procese; mokinių aukštesniųjų mąstymo gebėjimų ugdymas skaitant ir analizuojant tekstus; paveikiausi įsivertinimo būdai ir kt.), jie pastebėti vertinimo metu ugdymo procese, tačiau pamokų stebėsena vykdoma daugiau fragmentiškai, nėra priimtų susitarimų dėl sistemingos visų mokytojų pamokų stebėsenos. NŠA apklausos teiginiui *„Mokykloje įprasta stebėti kitų kolegų pamokas“* pritaria 45,5 proc. pedagogų. Jų teigimu, „*sudėtinga stebėti kolegų pamokas, nes jos dubliuojasi su jų pačių vedamomis pamokomis*“.
 |
| 1.5.Bendradarbiavimas su tėvais / globėjais, 2 lygis | Bendradarbiavimas su tėvais neišskirtinis.Apibendrinus surinktus duomenis, vertintojų išskirtos šios mokyklos ir tėvų bendradarbiavimo formos:* *Informavimas apie* jų vaikų pažangumą, lankomumą, elgesį įrašais elektroniniame dienyne; individualių susitikimų / pokalbių metu; telefonu; žinutėmis mobiliuoju telefonu ir kt.; apie mokyklos renginius, pasiekimus, projektus ir kt. skelbiama mokyklos tinklalapyje, stenduose, klasės / mokyklos tėvų susirinkimų metu, spaudoje ir kt.
* *Kvietimas* dalyvauti klasės (šventėse, ekskursijose), mokyklos (akcijose) renginiuose ir mokyklos taryboje, atestacinėje komisijoje, vadovų pokalbiuose aktualiais klausimais.
* Tikslinė *pagalba* skirtingų poreikių (specialiųjų, mokymosi sunkumų, elgesio) turinčių vaikų tėvams.
* Vertintojų pastebėta, kad tinklalapyje „Pagalba mokiniams ir tėvams“ nurodyti švietimo pagalbos specialistų pareigybių aprašai ir mokyklos kontaktai (telefonas, e. paštas).
* Klasių tėvų susirinkimai vyksta 2–3 kartus per mokslo metus. Pedagogų teigimu, individualūs susitikimai mokyklos lygmeniu apie vaiko pažangą, pasiekimus neplanuojami, esant poreikiui, mokytojas individualiai susisiekia su vaiko tėvais. Vadovų teigimu, mokykla ieško veiksmingesnių tėvų įsitraukimo formų. NŠA apklausos teiginiui *„Mokykloje mokytojų ir tėvų susitikimai, aptariant vaiko pažangą, gerina mokymosi rezultatus“* pritaria 70,4 proc. tėvų.
 |
| 1.6. Mokyklos tinklaveika, 3 lygis | Mokyklos tinklaveika tinkama. * Mokykla atvirai bendrauja, dalijasi praktine patirtimi įtraukties klausimais. Šalies pedagogams skaityti pranešimai „Įtraukiojo ugdymo patirtis Vilniaus Medeinos pradinėje mokykloje“, pavaduotojų akademijoje skaitytas pranešimas „Vaiko gerovės komisijos veiklos koordinavimas Vilniaus Medeinos pradinėje mokykloje“, parengti straipsniai „Švietimo naujienoms“: „Įtraukusis ugdymas bendradarbiaujant“, „Kiekvieno mokinio asmeninė pažanga – sėkminga mokykla“, „Kartu galime daugiau: mokinių požiūris į darbą grupėje, kai mokomasi bendradarbiaujant“.
* Tarptautiniu mastu skleidžiama mokymosi bendradarbiaujant, įtraukiojo ugdymo geroji patirtis. Dalyvaujama „Erasmus+“ strateginių partnerysčių projekte DICO+. Remiantis pamokos studijos metodika, organizuotos mokymosi bendradarbiaujant veiklos ugdymo procese, gerinant mokinių pasiekimus.
* Mokykla yra LPUMA narė. Palaiko glaudžius ryšius su Vilniaus m. PPT, kuri teikia rekomendacijas dėl vaikų ugdymo pritaikymo ar individualizavimo. Tarnybos specialistai veda seminarus mokyklos pedagogams, mokytojų padėjėjams, konsultuoja kylančiais klausimais. Vilniaus universiteto, Vilniaus kolegijos studentai atlieka praktiką, mokslininkai skaito paskaitas, veda konsultacijas šiuolaikinės didaktikos, aktualių tyrimų temomis, kartu dalyvaujama tarptautiniuose projektuose. Su Vytauto Didžiojo universiteto švietimo akademija dalijamasi patirtimi mokymosi bendradarbiaujant stebėjimo-valdymo-savikontrolės klausimais. Vilniaus miesto 6-asis policijos komisariatas pagal poreikį teikia konsultacijas, veda užsiėmimus mokiniams apie saugų eismą, žalingų įpročių prevenciją ir kt. Pašilaičių seniūnija padeda tvarkant ir atnaujinant mokyklos aplinką.
* Jau tapo įprasta fiksuoti švietimo pagalbos specialistų ir mokytojų patirtis – sėkmės istorijas, iššūkius ugdant SUP turinčius mokinius.
 |
| 1.7. Kompetencija, 2 lygis | Kompetencija vidutiniška. * Mokykloje dirba 25 mokytojai, kurių darbo patirtis didelė, – 87 proc. pedagogų darbo stažas didesnis nei 15 metų. Vienas mokytojas atestuotas eksperto, 3 pedagogai – mokytojo metodininko, 19 – vyresniojo mokytojo, 2 – mokytojo kvalifikacinėms kategorijoms.
* Specialiųjų klasių mokytojai yra įgiję specialiojo pedagogo kvalifikaciją.
* Visi švietimo pagalbos specialistai atestuoti aukštesnei (vyresniojo, III kategorija) kvalifikacinei kategorijai.
* Išorinio vertinimo metu 13 (iš 23) stebėtų pamokų mokymas buvo organizuotas tradiciškai, remiantis poveikio paradigma, kuri neskatino aktyvaus kiekvieno mokinio įsitraukimo į mokymosi procesą.
* Specialiosiose klasėse visos stebėtos pamokos vyko pagal šiuolaikinę mokymosi paradigmą. Visi mokiniai buvo įtraukti į bendrą veiklą, kiekvienam mokiniui tikslai keliami pagal jo gebėjimus, iš anksto numatomos galimos kliūtys ir pastoliai joms įveikti (kortelės, abėcėlė, trafaretai ir kt.), visiems mokiniams buvo sudarytos galimybės siekti optimalaus rezultato pagal savo galias.
* Pamokų stebėjimo duomenys rodo, kad yra mokytojų, kurie galėtų siekti aukštesnės kvalifikacinės kategorijos. Jų stebėtose pamokose ugdymo(si) procesas organizuotas pagal sąveikos ar mokymosi paradigmą.
* Mokytojai tobulina savo socialinius, emocinius, įtraukiojo ugdymo gebėjimus, dalis jų skleidžia gerąją patirtį įtraukiojo ugdymo klausimais, dalyvaudami ir skaitydami pranešimus projektuose, konferencijose ir kt. (*detaliau žr. 1.8 rodiklio aprašymą*).
* Mokytojai gerbia mokinius ir laikosi pedagogo etikos, yra tolerantiški mokinių įvairovei. Tai patvirtina ir NŠA apklausos duomenys: teiginiui *„Mokykloje mokiniai ir mokytojai vieni su kitais elgiasi pagarbiai“* pritaria 91,7 proc. tėvų; teiginiui *„Mūsų mokykloje mokytojai gerbia kiekvieną mokinį“* pritaria visi mokytojai. Gerus mokytojų ir mokinių santykius (mokytojai noriai bendrauja su mokiniais pamokų ir pertraukų metu, padeda, kai mokinys ko nors nesupranta) vertintojai stebėjo ir išorinio vertinimo metu.
 |
| 1.8. Nuolatinis profesinis tobulėjimas, 3 lygis | Nuolatinis profesinis tobulėjimas tinkamas.* Vienas iš 2020–2024 m. mokyklos strateginio plano tikslų – „telkti mokyklos bendruomenę nuolatiniam mokymuisi ir sklaidai apie mokyklos pažangą; užtikrinti mokytojų kryptingą profesinį tobulėjimą“.
* Mokykloje susitarta dėl pedagogų kvalifikacijos tobulinimo krypčių. Viena iš jų – specialiųjų ugdymosi poreikių turinčių mokinių ugdymo procesas (inkliuzinis ugdymas bendrojo ugdymo mokykloje).
* Mokykla dalyvauja „Erasmus+“ strateginių partnerysčių projekte DICO+ (Įtraukusis bendradarbiavimas ugdymo sistemoje).
* Mokykla jau dalijasi gerąja patirtimi įtraukiojo ugdymo klausimais: organizuota respublikinė teorinė-praktinė konferencija „Kiekvieno mokinio asmeninė pažanga – sėkminga mokykla“; Vilniaus miesto, respublikos pedagogams skaityti pranešimai „Įtraukiojo ugdymo patirtis Vilniaus Medeinos pradinėje mokykloje: projektas „Būkime pažįstami“, „Aktyvus mokymasis bendradarbiaujant: projektas „Įdomus ir auginantis įtraukusis ugdymas bendradarbiaujant“. Pavaduotojų akademijoje skaitytas pranešimas „Vaiko gerovės komisijos veiklos koordinavimas Vilniaus Meideinos pradinėje mokykloje“. Parengti straipsniai „Švietimo naujienoms“: „Įtraukusis ugdymas bendradarbiaujant“, „Kiekvieno mokinio asmeninė pažanga – sėkminga mokykla“ ir kt.
* Mokytojų veiklos įsivertinimas vykdomas kasmet, individualiai aptariant su direktoriaus pavaduotoja ugdymui. Mokytojų veiklos įsivertinimo turinys orientuotas į veiklų deklaravimą (vykdyta ugdomoji veikla, dalyvavimas olimpiadose, konkursuose, varžybose, išvykose, dalyvavimas darbo grupėse, organizuoti projektai, renginiai, dalyvavimas kvalifikacijos tobulinimo renginiuose). Turinyje numatytos planuojamos organizuoti veiklos, planuojamos tobulinti kompetencijos, dalyvavimas darbo grupėse.
 |
| ***Stiprieji vertinamos srities veiklos aspektai***  | Mokyklos kūrimas visiems, formuojant įtraukią politiką, buriant mokyklos bendruomenę ir diegiant įtraukiojo ugdymo vertybines nuostatas: 1.1. – 3 lygis. |
| ***Tobulintini vertinamos srities veiklos aspektai***  | Bendruomenės narių atsakingumas, siekiant kryptingo įtraukiojo ugdymo įgyvendinimo mokykloje: 1.1. – 2 lygis. |
| ***Vertinamos srities rekomendacijos*** | Apibendrinus surinktus duomenis, darytina išvada, kad mokykla kuria mokyklą, tinkančią skirtingų gebėjimų, poreikių ir interesų turintiems mokiniams, buria mokyklos bendruomenę ir diegia įtraukiojo ugdymo vertybines nuostatas, formuoja įtraukią politiką, palaikančią mokinių įvairovę, siekia ugdymo procese taikyti praktinius mokymo būdus, tinkamus mokinių įvairovei, ieško būdų pritraukti papildomų finansinių šaltinių. Lyderių veikla ir asmeniniai bruožai telkia mokyklos bendruomenę inovacijoms, pokyčiams įtraukiojo ugdymo organizavimo srityje.Siekiant stiprinti įtraukiojo ugdymo įgyvendinimo kryptingumą, mokyklai vertėtų:* planuoti ir analizuoti veiklos įsivertinimo (siekiamų rezultatų) poveikį visų ir kiekvieno mokinio įtraukčiai, asmeninei pažangai ir pasiekimams;
* planingai vykdyti pamokų stebėseną, sudarius sąlygas mokytojams dalytis įtraukiojo ugdymo patirtimi stebint kolegų pamokas, jas reflektuojant, specialiajam pedagogui veikiant kartu su mokytoju klasėje didėtų SUP turinčių mokinių ugdymo(si) veiksmingumas;
* specialiųjų klasių mokytojams skleisti gerąją patirtį apie vadovavimą mokymuisi, įtraukiant kiekvieną mokinį į mokymosi procesą pagal jo gebėjimus ir galias;
* mokyklos vadovams derėtų skirti daugiau dėmesio ir aktyvinti savivaldos veiklas, mokyklos savivaldai turėtų rūpėti priimti sprendimus dėl įstaigos perspektyvos stiprinimo.

Tikėtina, kad bendruomenės nariai atsakingiau įsitrauktų įgyvendinant mokyklos tikslus ir uždavinius. |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 3 lygis | Ugdymo(si) planavimas tinkamas.* Mokyklos ugdymo plane ugdymo turinys formuojamas ir ugdymo procesas organizuojamas atsižvelgiant į BUP rekomendacijas, iš dalies – ir į mokyklos kontekstą. Vertintojų pastebėta, kad nėra priimtų susitarimų dėl ugdymo turinio diferencijavimo, individualizavimo, gabių mokinių ugdymo, valandų, skirtų mokinio ugdymosi poreikiams ir mokymosi pagalbai teikti. Analizuoti ilgalaikiai dalykų planai ir individualūs ugdymosi bei specialiosios pagalbos planai. Suplanuotos veiklos dera, vienos kitas papildo, padeda siekti išsikeltų tikslų.
* Visose stebėtose pamokose buvo ugdomos bendrosios kompetencijos, daugumoje – bendrosios ir dalykinės. Pamokos uždavinys daugumoje pamokų orientuotas į pamatuojamą rezultatą ir aptartas kartu su mokiniais. Tai patvirtina NŠA apklausos teiginys *„Mano vaikas žino, kokius tikslus turi pasiekti mokydamasis“* – jam pritaria 90,6 proc. tėvų.
* 15 iš 23 stebėtų pamokų mokytojai sudarė sąlygas suprasti naują medžiagą ir tinkamai ugdė kiekvieno mokinio gebėjimus, tikslingai konsultavo, padėjo silpnesniems, sudarė galimybes lanksčiai veikti, siekti pažangos, teikė grįžtamąjį ryšį. Pamokos aspekto *„Vadovavimas kiekvieno mokinio ugdymuisi“* vertinimo vidurkis – 2,97, 8 pamokos įvertintos 3 lygiu, 7 – 4 lygiu.
* Ne visiems mokytojams pamokoje sekėsi sukurti lanksčias galimybes kiekvienam mokiniui siekti asmeninės pažangos jam patogiu būdu (per didelis skirtų užduočių kiekis, paramos nesuteikimas laiku ir kt.). Išorės vertintojų stebėtose pamokose pastoliavimas mokinių ugdymo procese, kaip stiprusis veiklos aspektas, išskirtas 3 iš 23 pamokų.
* Mokykloje veikia Švietimo pagalbos specialistų ir pedagogų bendradarbiavimo modelis organizuojant tikslines veiklas skirtingų poreikių turintiems mokiniams (žr. *1.4 rodiklio „Veikimas kartu“ aprašymą*).
* Švietimo pagalbos specialistai ir mokytojai formuoja visų bendruomenės narių nuostatas, leidžiančias priimti žmonių įvairovę kaip vertybę:
* psichologas aktyviai bendradarbiauja su mokytojais, kitais švietimo pagalbos specialistais, tėvais patyčių prevencijos temomis, vaiko raidos, klasės valdymo, pozityvios tėvystės, mokinių, turinčių SUP, ugdymo klausimais, teikia rekomendacijų mokytojams, tėvams dėl psichologinės savijautos COVID-19 pandemijos atveju; dėl saugumo internete nuotolinio mokymosi laikotarpiu;
* socialinis pedagogas konsultuoja mokytojus, mokinius, jų tėvus patyčių, elgesio prevencijos, socialinių įgūdžių ugdymo klausimais;
* specialusis pedagogas / logopedas bendradarbiauja su mokytojais, kitais švietimo pagalbos specialistais, tėvais specialiojo ugdymo klausimais, supažindina mokytojus su pedagoginės psichologinės tarnybos pateiktomis išvadomis dėl mokinių ugdymo(si), metodų, būdų, užduočių ir priemonių parinkimo pamokoje.
* Pokalbių su VGK, mokytojų metodine taryba ir grupe metu pastebėta, kad specialusis pedagogas aptaria kartu su mokytoju pamokos turinį, užduotis prieš pamoką specialiojo ugdymo kabinete, o po pamokos teikia mokytojui grįžtamąjį ryšį apie mokinio pažangą. Planavimas kartu padeda siekti bendrų tikslų dėl mokinio pažangos.
* Tikslingas švietimo pagalbos specialistų ir mokytojų bendradarbiavimas konsultuojant mokytojus dėl pamokos planavimo, darbo būdų ir metodų, priemonių parinkimo, pasiekimų vertinimo skatina SUP turinčių mokinių įsitraukimą ir veikimą kartu su kitais.
* Stebėtose pamokose bendro ugdymo ir specialiojo ugdymo klasėse tikslingai išnaudota mokytojų padėjėjų pagalba, atliekant mokiniams užduotis.
 |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įgalinantis vadovavimas mokymuisi ir mokinių mokymosi patirtys neišskirtinės. * Visose stebėtose specialiųjų klasių pamokose (4 pamokos) ugdymo tikslų, turinio pritaikymas kiekvienam mokiniui, tikslingai skirtos užduotys, panaudotos įvairios priemonės skatino aktyvų mokinių mokymąsi pagal poreikius ir jų gebėjimus.
* Specialiosioseklasėse besimokantys mokiniai įtraukiami į ugdymo procesą per projektus, išvykas, renginius, konkursus, gauna apdovanojimus.
* 196 iš 298 mokinių dalyvauja neformaliojo švietimo veiklose mokykloje, iš jų 18 – SUP turintys mokiniai. Specialiųjų klasių mokiniai po pamokų skirtingomis dienomis lanko skirtingus dienos centrus.
* Specialiosios klasės mokiniams taikoma individuali įtrauktis, kai mokinys per kai kurias pamokas ugdomas bendrojo ugdymo klasėje, o padaręs pažangą perkeliamas į bendrojo ugdymo klasę (iš specialiųjų klasių 3 mokiniai perkelti į bendrojo ugdymo klasę).
* SUP turintiems mokiniams, ugdomiems bendrojo ugdymo klasėse pagal pritaikytą arba individualizuotą programą, suprasti naują medžiagą, atlikti užduotis padeda mokytojas, klasėje dirbantis mokytojo padėjėjas, pamokose į bendras veiklas įtraukiami mokiniai. Specialusis pedagogas daugiausiai pagalbos teikia specialiojo pedagogo kabinete. Tai patvirtina pokalbis su mokytojų metodine taryba ir grupe, o NŠA apklausos teiginiui „*Mūsų mokykloje specialusis pedagogas pagalbą mokiniams dažniausiai teikia savo kabinete“* pritaria 81,8 proc. mokytojų.
* Bendrojo ugdymo klasių pamokose dominavo mokymo paradigma (tradicinė mokymo paradigma stebėta 13 iš 23 pamokų): dirbta vienodai su visa klase, taikyti tradiciniai mokymo(si) metodai, trūko užduočių bei veiklos įvairovės, dominavo faktų perteikimo, jų įsiminimo ir atkartojimo procesas, tai nesudarė tinkamų sąlygų veiksmingai visus ir kiekvieną mokinį įtraukti į mokymosi procesą.
* Nors mokykla, organizuodama ugdymą instituciniu lygmeniu, skiria tinkamą dėmesį *skirtingų mokinių mokymosi poreikiams* tenkinti, tačiau išorinio vertinimo metu stebėtose pamokose tinkamas ugdymo turinio diferencijavimas pagal mokinio galias fiksuotas 8 pamokose iš 23. Daugumoje kitų stebėtų pamokų visi mokiniai klasėje atliko tokias pačias užduotis, naudojo tas pačias mokymo(si) priemones, nors buvo stebimas kai kurių mokinių poreikis gauti diferencijuotą ugdymo turinį. Tai patvirtina ir mokyklos įsivertinimo ir jos tobulinimo duomenys: teiginio *„Mano vaikas per pamoką gali pasirinkti užduotis pagal savo gebėjimus“* įvertis – 2,4.
* Vienas iš 2020–2024 mokyklos strateginio plano tikslų – tikslingai taikyti mokymosi bendradarbiaujant metodus. Nuo 2019 m. mokykla dalyvauja „Erasmus+“ strateginių partnerysčių projekte DICO+ (Įtraukusis bendradarbiavimas ugdymo sistemoje). Iš dokumentų, pokalbių su pavaduotoja, metodine grupe paaiškėjo, kad remiantis pamokos studijos metodika organizuojamos mokymosi bendradarbiaujant veiklos, siekiant įtraukti kiekvieną mokinį į ugdymo procesą, tačiau išorinio vertinimo metu stebėtose pamokose daugiau vyravo tradicinės (poveikio) paradigmos idėjomis grįstos pamokos, kuriose dominavo mokytojas, taikyti verbaliniai, menkai aktyvų mokymąsi skatinantys metodai, tokie kaip aiškinimas, pokalbis, demonstravimas, darbas su vadovėliu, pratybų sąsiuviniais. Pamokų metu mokiniai dažniausiai sėdėjo tradiciškai po du, 11 pamokų fiksuoti bendradarbiavimo elementai dirbant porose / grupėse, tikslingas mokinių bendradarbiavimas heterogeniškose grupėse stebėtas 2 pamokose. NŠA apklausos teiginiui *„Mano pamokose mokiniai dažnai mokosi bendradarbiaudami porose ir grupėse“* pritaria 66,6 proc. mokytojų.
* Pamokos aspektas „Sąlygų supratimui ir giliam mokymuisi sudarymas“, kaip stiprusis veiklos aspektas, išorės vertintojų išskirtas 5 stebėtose pamokose. Naujai medžiagai suprasti dažniausiai buvo naudojamas mokytojo aiškinimas, pokalbis, demonstravimas naudojantis IKT (mokymosi medžiagai perteikti, informacijai vizualizuoti) ir kt. iš dalies skatino visų mokinių įsitraukimą.
* Mokiniai skatinami remtis anksčiau įgytomis žiniomis, sieti žinomus dalykus su nežinomais, nuolat grįžti prie neišmoktų dalykų. Mokymas, sietas su mokinių įgytomis žiniomis kaip stiprusis pamokos aspektas fiksuotas 6 (iš 23) pamokose.
* Išanalizavus stebėtų pamokų protokolų duomenis, nustatyta, kad 13 iš 23 pamokų dominavo mokytojas, ugdymas grįstas tradicine mokymo paradigma, todėl mokiniams sudarytos nepakankamos sąlygos pritaikyti turimas žinias kuriant, konstruojant, ieškant problemos sprendimo būdų ir įvairiais būdais pademonstruoti žinojimą.
* Mokykloje įgyvendinama socialinių, emocinių įgūdžių lavinimo ir smurto prevencijos programa „Antras žingsnis“. Psichologas ir socialinis pedagogas veda patyčių intervencijos, klasės mikroklimato gerinimo užsiėmimus, siekiant kurti darnius, pagarba grįstus mokinių tarpusavio santykius. NŠA apklausos teiginiui *„Mokykla daro viską, kad nebūtų patyčių“* pritaria 75,3 proc. tėvų.
* Mokiniai skatinami spręsti iškilusius klausimus / problemas tarpusavyje ar pasitelkdami suaugusiųjų pagalbą. Klasėse yra pakabinti pačių vaikų kurti bei aptarti taisyklių plakatai, pvz., „Atpažink smurtą ir prašyk pagalbos“. Dalyvavimas programos, užsiėmimų veiklose moko mokinius įsitraukti į saugios ir pagarbios mokyklos aplinkos kūrimą; padeda išvengti netinkamo elgesio, bendraamžių atstūmimo.
* Tikslingai vykdomas projektas „Būkime pažįstami“, kuris padeda mokiniams ugdytis toleranciją, empatiją, supratimą, kad kiekvienas žmogus savitas, unikalus.
* Organizuojamos bendros specialiųjų ir bendrojo ugdymo klasių veiklos kuria visų mokinių įtrauktį (mokiniai susipažįsta, dalyvauja kartu įvairiose veiklose, išvykose, mokosi vieni iš kitų). NŠA apklausos teiginiui *„Mokykla deda daug pastangų, kad joje visiems būtų gera“* pritaria 85,5 proc. tėvų.
* Lavinti mokinių emocinį intelektą, socialinius įgūdžius, psichologinį atsparumą padeda užsiėmimai įrengtame „Sensoriniame kambaryje“, kuriame panaudojant sensorinę įrangą akademinės žinios ir informacija pateikiama įtraukiu būdu.
* Specialiųjų klasių mokiniams lavinti socialinius įgūdžius padeda specialistų organizuojami socialinių įgūdžių ugdymo užsiėmimai.
* Vertintojų stebėtose pamokose įtraukios kultūros kūrimas (geri mokinių tarpusavio santykiai, mokytojo ir mokinių tarpusavio santykiai, mokinių pagalba vienas kitam) dažnai fiksuotas pamokų stebėjimo protokoluose ir kaip stiprusis veiklos aspektas išskirtas 8 pamokose.
* Įtraukios kultūros kūrimas ugdo abipusį bendruomenės narių pasitikėjimą, pagarbą ir toleranciją mokinių įvairovei bei stiprina įtraukiojo ugdymo pozicijas.
 |
| 2.3. Vertinimas ugdant ir rezultatai, 3 lygis | Vertinimas ugdant ir rezultatai geri. * Mokykloje priimti susitarimai dėl mokinių ugdymo(si) rezultatų ir pažangos sampratos. Susitarimai stebimi ir ugdymo procese bei reflektuojama, kaip sekasi juos įgyvendinti. Visi susitarimai fiksuoti mokyklos parengtame pasiekimų ir pažangos vertinimo apraše. Siekiant dalytis gerąja praktine patirtimi ir tobulinti mokinių įsivertinimo procesą, parengti individualios pažangos įsivertinimo formų ir būdų taikymo pamokoje patarimai. Tai patvirtina ir NŠA apklausa: teiginiui *„Mūsų mokykloje yra vieninga kiekvieno mokinio individualios pažangos vertinimo sistema“* pritaria 90 proc. mokytojų, teiginiui *„Mano vertinimo sistema padeda kiekvienam mokiniui daryti pažangą“* visiškai pritaria 85 proc. mokytojų.
* Mokinių, turinčių SUP, mokymosi pažanga ir pasiekimai ugdymo procese tikslingai vertinami pagal mokinio individualiame ugdymo plane, pritaikytose ir individualizuotose programose numatytus mokymo(si) tikslus, atsižvelgiant į mokinio galias ir numatomą pažangą bei derinant su visos klasės ugdymo(si) tikslais. Mokytojų, švietimo pagalbos specialistų, tėvų bendradarbiavimas aptariant ugdymo(si) planavimą (kokiais aspektais bus pritaikomas ugdymo turinys, kokie bus mokinio mokymosi pasiekimų vertinimo ir pa(si)tikrinimo būdai, kokiomis mokymo(si) priemonėmis bus naudojamasi) ir pasiektą asmeninę pažangą bei rezultatus daro įtaką mokinių pažangai ir įtraukčiai.
* Visų mokinių asmeninė pažanga, pasiekimai fiksuojami elektroniniame dienyne „Mano dienynas“ ir mokinių individualios pažangos stebėsenos aplankuose. Išanalizavus šiuos aplankus, matyti, kad daugumos mokytojų tikslingi formuojamojo vertinimo komentarai (aprašoma, kas pavyko, į ką dar reikėtų atkreipti dėmesį, aptariama su mokiniu ir tėvais) skatina mokinių pažangą. SUP turinčių mokinių pasiekimai fiksuojami pritaikytose ir individualizuotose programose po pusmečio, analizuojami vaiko gerovės komisijoje, teikiamos rekomendacijos mokytojams dėl tolesnio šių mokinių ugdymo.
* Pokalbių su VGK, mokytojų metodine taryba ir grupe metu pastebėta, kad specialusis pedagogas po pamokos teikia mokytojui grįžtamąjį ryšį apie mokinio pažangą.
* Pamokos aspektas „Vertinimas ugdant“, kaip stiprusis veiklos aspektas, paminėtas 12 stebėtų pamokų (iš 23). Geriausiai vertinimas ugdant vertintas pamokose, kuriose buvo bandoma dirbti šiuolaikiškai (vertinimo vidurkis – 3,25) arba pagal mokymosi paradigmą (vertinimo vidurkis – 3,83). Veiksmingas vertinimas ugdant stebėtas visose stebėtose specialiųjų klasių pamokose.
* 11 iš 23 stebėtų pamokų mokiniams buvo sudaromos tinkamos sąlygos įsivertinti, įsivertinant buvo orientuojamasi į veiklos poveikį kiekvieno mokinio rezultatams. Tinkamas abipusis grįžtamasis ryšys (dialogas) padeda mokytojui pasirinkti tinkamesnes mokymo(si) strategijas, likviduoti mokymosi spragas ir vadovauti mokinių mokymuisi. Pažangą skatinantis grįžtamasis ryšys, kaip stiprusis pamokos veiklos aspektas, užfiksuotas 5 (iš 23) pamokose. NŠA apklausos teiginiui *„Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“* pritaria 68,3 proc. tėvų.
* Pamokose, kuriose kartu su mokytoju dirbo mokytojo padėjėjas, stebėtas tikslingas grįžtamasis ryšys tarp mokytojo ir mokytojo padėjėjo, aptariant SUP turinčių mokinių pažangą pamokoje.
* Beveik visų mokinių akademiniai pasiekimai atitinka bendrųjų programų reikalavimus. 2019–2020 m. m. II pusmečio ir metinis mokinių pažangumas siekia 100 proc., 2020–2021 m. m. II pusmečio ir metinis pažangumas – 99,63 proc. 2020-2021 m. m. tėvų iniciatyva ir VGK komisijos sprendimu (rekomendacija) kartoti kurso palikti 4 mokiniai. 1 specialiosios klasės mokinys paliktas kartoti kurso 4 klasėje ir perkeltas mokytis į bendrojo ugdymo klasę.
* Geri akademiniai mokinių pasiekimai. 4 klasės mokinių e-NMPP pasiekimai aukštesni už šalies ir savivaldybės vidurkį. 2021 m. e-NMPP matematikos taškų vidurkis buvo 30,8, skaitymo – 24,3. E-NMPP sėkmingai dalyvauja ir SUP turintys mokiniai. Gerus akademinius rezultatus patvirtina ir mokyklos IQES apklausos tėvams: teiginių *„Mokykla suteikia mano vaikui pakankamai matematikos žinių ir įgūdžių“* ir *„Mokykla suteikia mano vaikui pakankamai gimtosios kalbos žinių ir įgūdžių“* įvertis – 3,5.
 |
| ***Stiprieji vertinamos srities veiklos aspektai***  | * Įtraukios kultūros kūrimas: 2.2. – 3 lygis.
* Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą: 2.1. – 3 lygis.
* Pasiekimų vertinimas, esant mokinių įvairovei: 2.3. – 3 lygis.
 |
| ***Tobulintini vertinamos srities veiklos aspektai***  | Visų mokinių motyvuojantis įtraukimas į mokymosi procesą: 2.2. – 2 lygis. |
| ***Vertinamos srities rekomendacijos*** | Apibendrinus surinktus duomenis, darytina išvada, kad mokykla pripažįsta mokinių skirtybes, švietimo pagalbos specialistai ir mokytojų padėjėjai kuria sąlygas mokiniams sėkmingiau dalyvauti ugdymo procese, lavina emocinius ir socialinius įgūdžius. Siekiant visų mokinių motyvuojančio įtraukimo į mokymosi procesą ir gerinant visų mokinių pasiekimus ir pažangą, vertintojai rekomenduoja:* daugiau dėmesio skirti ne tik SUP, bet ir mokymosi sunkumų turintiems mokiniams, taip pat gabiems mokiniams;
* mokytojui planuojant pamoką numatyti, su kokiais barjerais gali susidurti jo klasės mokiniai, kelti lanksčius, kiekvienam prieinamus tikslus, pasiūlyti skirtingų metodų ir priemonių, kurios leistų kiekvienam mokiniui pasirinkti sau tinkamiausią mokymosi būdą bendrame mokymosi kontekste, skatintų aktyvų įsitraukimą;
* mokytojams pamokose labiau pritaikyti įgytas žinias ir kompetencijas. Pripažįstant mokinių įvairovę sudaryti galimybes jiems optimaliai ugdytis pagal savo gebėjimus ir galias, įtraukti į bendrą ugdymo procesą, sudaryti galimybes mokiniui pasirinkti jam palankiausią mokymosi būdą ir priemones, numatyti ir pašalinti galimus trukdžius bei leisti įvairiais būdais pademonstruoti žinojimą;
* mokytojams dažniau taikyti mokymąsi aktyvinančius metodus, organizuoti probleminį, patirtinį mokymąsi eksperimentuojant, tiriant, atrandant.

Tikėtina, didėtų mokinių mokymosi motyvacija, stiprėtų mokėjimo mokytis kompetencija, turėtų įtakos pasiekimams ir pažangai, stiprėtų bendruomenės narių įtraukiojo ugdymo nuostatos. |

**V. REKOMENDACIJOS**

1. **Mokyklos savininkui:**
	1. Skirti lėšų mokyklos vidinei renovacijai. Įstaiga galėtų greičiau sutvarkyti ir renovuoti erdves, tai pagerintų edukacinių ir kitų erdvių estetiškumą, jaukumą ir ergonomiškumą, sudarytų sąlygas priimti mokinius, turinčius judėjimo, regos, klausos negalią, pagerintų mokymosi sąlygas: IKT kabinetas, gamtos ir technologijų mokslų laboratorija eksperimentams ir tyrimams.
2. **Mokyklos vadovams:**
	1. Veiklos ir ugdymo proceso planavimo dokumentuose nusimatyti pamatuojamus kokybės augimą apibrėžiančius rodiklius, kurie rodytų įdėtą indėlį (pasiekimą) ir atsižvelgiant į tai kelti naujus tikslus įgyvendinant įtraukųjį ugdymą.
	2. Rengti mokyklos ugdymo planą, atsižvelgiant į kontekstą, nurodant konkrečių klasių mokomiesiems dalykams skiriamą pamokų skaičių, numatant pamokų metu skirti dėmesio mokinių ugdymosi poreikiams ir mokymosi pagalbai; įtvirtinti ugdymo turinio diferencijavimą ir individualizavimą, gabių mokinių ugdymą.
	3. Organizuoti sistemingą pedagoginės veiklos stebėseną, atsižvelgiant į priimtų sprendimų / susitarimų įgyvendinimą ugdymo procese ir sudaryti sąlygas pedagogams stebėti kolegų pamokas, aptariant priimtų sprendimų / susitarimų poveikį kiekvieno mokinio pažangai.
	4. Skirti dėmesio ir aktyvinti savivaldos veiklas, tobulinti bendradarbiavimo su mokinių tėvais (globėjais / rūpintojais) formas ir būdus, įtraukiant juos į mokyklos veiklos bei ugdymo proceso planavimo, įgyvendinimo ir tobulinimo procesus.
3. **Mokytojų tarybai:**
	1. Mokyklos ugdymo plane, atsižvelgiant į kontekstą:
* sukonkretinti mokymosi pagalbos teikimą dviem kryptimis: mokiniui, kurio pasiekimai aukštesnio lygio, ir mokiniui, turinčiam mokymosi sunkumų: prevencija ir intervencija, grįžtamasis ryšys;
* įvertinant visų mokinių pasiekimus ir pažangą, priimti susitarimus dėl pamokų, skirtų mokinių ugdymosi poreikiams ir mokymosi pagalbai teikti, organizavimo ir įgyvendinimo tvarkos: dalykui, projektams ir kt., trumpalaikės / ilgalaikės konsultacijos ir jų trukmė, fiksavimas, siekiamas rezultatas ir grįžtamasis ryšys.
	1. Priimti konkrečius susitarimus dėl ugdymo turinio diferencijavimo ir individualizuoto taikymo ugdymo procese, atsižvelgiant į skirtingus mokinių gebėjimus, ir analizuoti jų poveikį mokinių pasiekimams ir pažangai.
1. **Mokytojams, švietimo pagalbos specialistams:**
	1. Siekiant aukštesnės mokinių mokymosi motyvacijos, visų mokinių įtraukties, pamokas organizuoti pagal sąveikos ir mokymosi paradigmas.
	2. Specialiųjų klasių mokytojams skleisti gerąją patirtį apie vadovavimą mokymuisi, įtraukiant kiekvieną mokinį į mokymosi procesą pagal jo gebėjimus ir galias.
	3. Mažinant specialiųjų ugdymosi poreikių mokinių atskirtį, plačiau taikyti praktiką, kai specialusis pedagogas ir mokytojas dirba kartu pamokoje.
	4. Mokytojo veiklos įsivertinimą planuoti ir analizuoti skiriant dėmesio poveikiui – visų ir kiekvieno mokinio įtraukčiai, asmeninei pažangai ir pasiekimams.
	5. Stiprinti įtraukiojo ugdymo nuostatas ir praktiką, įgyvendinant priimtus susitarimus / sprendimus ugdymo procese.

Vadovaujančioji vertintoja Irena Ričkuvienė

Vertinimo skyriaus vedėja Snieguolė Vaičekauskienė